**Unde se înregistrează decesul?**

Actul de deces se întocmeşte la serviciul public comunitar local de evidenţă a persoanelor sau la primăria unităţii administrativ-teritoriale (municipiu, oraş sau comună), în a cărei rază teritorială s-a produs decesul, pe baza declaraţiei verbale făcute de către membrii familiei decedatului, iar în lipsa acestora de către colocatari, vecini, administratorul imobilului, medicul sau alt cadru din unitatea sanitară unde s-a produs decesul.

În conformitate cu prevederile art. 59 din O.U.G. nr. 70/14.04.2020, **termenul** de declarare a decesului este de **3 zile calendaristice** de la încetarea din viață a persoanei, iar în situația decesului intervenit din cauze violente, termenul de 3 zile pentru declararea decesului se calculează de la data eliberării certificatului medical constatator al decesului.
Termenul se socoteşte de la momentul încetării din viaţă a persoanei, în care se cuprinde atât ziua în care s-a produs decesul, cât şi ziua în care se face declaraţia.
Dacă decesul nu a fost declarat şi înregistrat în termenele legale, întocmirea actului de deces se face numai cu aprobarea parchetului (procuraturii), iar declaraţia se face în scris arătând motivele întârzierii.

**Odată cu declaraţia de deces, declarantul va depune următoarele acte:**

* **certificatul medical constatator al decesului**, întocmit şi semnat de medicul sau cadrul mediu sanitar care a făcut constatarea în care trebuie consemnată cauza decesului;
* **actul de identitate**al celui decedat (în original şi copie);
* **livretul militar** sau **adeverinţa de recrutare**, după caz, pentru persoanele supuse obligaţiilor militare;
* **certificatul de naştere**, **căsătorie al decedatului** (în original şi copie);
* **actul de identitate al declarantului** (buletin de identitate / carte de identitate / carte de identitate provizorie, în original şi copie).

**Când decesul se datorează unei cauze violente, accident, sinucidere, declarantul va depune următoarele acte:**

- certificatul medical constatator al decesului;
- dovada eliberată de poliţie sau parchet (procuratură) din care să rezulte că una dintre aceste autorităţi a fost sesizată despre deces;
- certificatul de naştere, căsătorie al decedatului (în original şi copie);
- actul de identitate al celui decedat (buletin de identitate / carte de identitate / carte de identitate provizorie, în original şi copie);
- cartea de identitate a declarantului (în original şi copie);

**Certificatul de deces se eliberează membrilor familiei sau altor persoane îndreptăţite.**

Termen de soluţionare: 20-30 minute (de la depunerea documentelor la ghişeu)

Taxe: nu se percep